Nimen rekisteröintihakemuksen julkaiseminen maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan nojalla

(2022/C 229/07)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

YHTENÄINEN ASIAKIRJA

”Αρνάκι Λήμνου / Arnaki Limnou”

EU-nro: PGI-GR-02791 – 27.7.2021

SAN ( ) SMM (X)

1. Suojatun maantieteellisen merkinnän nimi tai nimet

”Αρνάκι Λήμνου / Arnaki Limnou”

2. Jäsenvaltio tai kolmas maa

Kreikka

3. Maataloustuotteen tai elintarvikkeen kuvaus

3.1. Tuotelaji

Luokka 1.1 Tuore liha (ja muut eläimenosat)

3.2. Kuvaus 1 kohdassa nimetystä tuotteesta

”Arnaki Limnou” on yli 10 kilogrammaa painavien, 60–120 päivän ikäisinä teurastettujen karitsojen lihaa. Se saadaan Limnosin ja Agios Efstratiosin (Limnosin hallinnollinen yksikkö) saarilla syntyneiden eläinten ruhoista. Karitsat polveutuvat eläimistä, joita on perinteisesti kasvatettu kyseisillä saarilla ja jotka ovat sopeutuneet saarten olosuhteisiin. Niiden ravinto koostuu selkeästi rajatulla maantieteellisellä alueella (saarilla) kasvavista kasveista.

”Arnaki Limnou” on mureaa, mehevää ja pehmeää lihaa, ja siinä on erottuva, tunnusomainen ja miellyttävä tuoksu ja maku. Liha on väriltään hailakan punaista ja ulkonäöltään tasaista. Sen sisältämä rasva on puhtaan valkoista. Siinä on nahanalaista rasvaa ja hyvin kehittynyt lihasmassa erityisesti suosituissa ja kaupalliselta arvoltaan suurissa paloissa, joita ovat kylkipaisti, viulu ja kylki (kyljykset).

Arnaki Limnou -lihan syötävien kudosten rasvapitoisuus on suuri, ja rasva on enimmäkseen lihaskudoksen sisällä (”marmorirasvaa”). Se antaa tuotteelle sen erityiset aistinvaraiset ominaispiirteet sekä mureutta ja makua.

Arnaki Limnou -ruhojen syötävien kudosten rasvapitoisuus on 10–15 prosenttia. Muualta Kreikasta peräisin olevien samankaltaisten ruhojen syötävien kudosten keskimääräinen rasvapitoisuus on 1,5–3 prosenttia.

Arnaki Limnou -lihan syötävien kudosten kemiallinen koostumus on esitetty seuraavassa taulukossa:

Tuote Proteiinia Rasvaa Arnaki Limnou 17,6 – 23,4 % 10,0 – 15,0 %

Arnaki Limnou -liha myydään tuoreena seuraavissa muodoissa:

— kokonaisena

— puoliruhona

— paloina painon mukaan.

3.3. Rehu (vain eläinperäiset tuotteet) ja raaka-aineet (vain jalostetut tuotteet)

Karitsat syntyvät marraskuun lopun ja helmikuun lopun välisenä aikana, ja niitä ruokitaan pääasiassa niiden emän maidolla. Imetysaika on 45–60 päivää. Sen jälkeen karitsat totutetaan syömään karkearehua esimerkiksi paikallisen viljakasveista tehdyn heinän ja palkokasvien kaltaisia karkeita aineksia sisältävän totutusrehun avulla. Vieroituksen jälkeen karitsat yleensä laiduntavat keväällä 1–2 kuukauden ajan paikallisilla laitumilla täysikasvuisten lampaiden kanssa.

Limnosin ja Agios Efstratiosin saarilla kasvatetussa lammaspopulaatiossa (”Limnosin lampaat”) on havaittavissa jonkin verran vaikutteita Mytilini- (tai Lesvos-) ja Chios-roduista.

Täysikasvuisen lampaan ruokavalio perustuu suurelta osin vapaaseen laiduntamiseen rajatulla maantieteellisellä alueella. Lampaiden ruokavalioon kuuluu myös lisärehu, joka yleensä sisältää viljatuotteita, palkokasveja, viljakasvien (lähinnä durumvehnän) korsia, apilaa ja öljykasvituotteita, jotka tuotetaan pääasiassa rajatulla maantieteellisellä alueella, sekä vitamiineja ja hivenaineita.

3.4. Erityiset tuotantovaiheet, joiden on tapahduttava yksilöidyllä maantieteellisellä alueella

Nimeä ”Arnaki Limnou” voidaan käyttää ainoastaan rajatulla alueella syntyneistä, kasvatetuista ja teurastetuista karitsoista. Tämä koskee myös verenlaskua ja nylkemistä. Myös karitsojen vanhemmat ovat syntyneet ja kasvaneet rajatulla maantieteellisellä alueella.

3.5. Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

–

3.6. Tuotteen, johon rekisteröity nimi viittaa, merkitsemistä koskevat erityiset säännöt

Kansallisessa ja EU:n lainsäädännössä säädettyjen merkintävaatimusten lisäksi Arnaki Limnou -lihaan kiinnitetään seuraava logo riippumatta siitä, missä muodossa tuote myydään (kokonaisena, puoliruhona tai paloina):

Edellä olevan logon yhteydessä on oltava tunniste, jonka avulla eläin ja ruhon alkuperätila voidaan tunnistaa, sekä teurastuspäivä. Tunniste koostuu seuraavista:

— eläimen tuottaneen tilan tunniste

— ruhoa vastaavan eläimen tunniste

— teurastuspäivä.

Esimerkiksi ruho, joka on saatu tilalta EL8330**** eläimestä 002, joka on teurastettu 1. joulukuuta 2020, saisi tunnisteekseen 8330****002-01/12/2020.

Jos Arnaki Limnou -liha leikataan ja pakataan, edellä mainittu merkintä siirretään joko yksittäisiin lihapaloihin tai pakatun tuotteen tapauksessa ulkopakkaukseen, jotta loppukuluttaja saa sitä koskevat tiedot.

4. Maantieteellisen alueen tarkka rajaus

Arnaki Limnou -lihan tuotantoalue vastaa Limnosin ja Agios Efstratiosin saarten maantieteellisiä rajoja.

5. Yhteys maantieteelliseen alueeseen

Tuotteen yhteys rajattuun maantieteelliseen alueeseen perustuu lihan erityisiin laatuominaisuuksiin. Arnaki Limnou -liha on maineikas tuote. Sen miellyttävät aistinvaraiset ominaispiirteet juontuvat karitsojen ja lampaiden perinteisistä kasvatusmenetelmistä sekä eläinten ravinnosta, jonka perustana on pääasiassa rajatun maantieteellisen alueen laidunten runsas kasvillisuus.

Maantieteellisen alueen erityisyys

Limnosin ja Agios Efstratiosin saaret kuuluvat koillisen Egeanmeren saariryhmään. Limnos on suurelta osin puutonta aavaa ja tasankoa. Vehnä- ja viljapellot, viinitarhat, pensaikot ja laajat laitumet, jotka muodostavat lähes puolet saaresta, ovat maiseman tyypillisimpiä osia. Agios Efstratios (tai ”Ai Stratis”) on samanlainen.

Nämä kaksi saarta ovat erottamattomat sekä sosiaalisesti ja kulttuurisesti että taloudellisesti ja kaupallisesti. Vuosien varrella saarten välillä on myyty ja kuljetettu lukuisia tuotteita. Tässä keskeytymättömässä liikenteessä on kuljetettu myös lampaita, minkä ansiosta niiden kehitys saarilla on ollut homogeenistä. Agios Efstratiosilta on säännöllinen rannikkolaivaliikenne vain Limnokselle.

Luontoon liittyvät tekijät

Alueen ilmasto on tyypillinen Välimeren ilmasto kuten muuallakin Kreikassa. Talvet ovat leutoja ja kosteita. Kesät ovat suhteellisen kuumia ja kuivia, ja pitkiä aurinkoisia jaksoja esiintyy suurimman osan vuodesta. Alueen ilmasto on kuitenkin keskimääräistä kuivempi, tuulet voivat olla voimakkaita ja sade on harvinaista.

Egeanmeressä sijaitsevat Limnos ja Agios Efstratios ovat tarjonneet väylän paikallisten, Vähästä-Aasiasta peräisin olevien kasvilajien siirtymiselle hiljalleen idästä Kreikkaan.

Saarilla asuvat lampaat syövät pääasiassa siellä runsaana kasvavia ruohokasveja, joita ovat muun muassa erilaiset aromaattiset kasvit ja pensaskasvit. Tutkimusten mukaan Limnosin luonnollinen kasvillisuus koostuu 756 kasvilajista, joista suurin osa (55 prosenttia) on kesäkasveja. Niistä kahdeksan on kotoperäisiä Kreikassa, yksi koillisella Egeanmerellä ja yksi Limnosilla. Lisäksi Efstratiosin saarella on pienestä koostaan huolimatta 438 eri kasvilajia.

Phryganaa (pensaikkoa) esiintyy laajasti Limnosin ja Agios Efstratiosin saarilla. Alueen laitumista 25 prosenttia on pensaikkoa. Phryganalle tyypillisiä lajeja ovat seuraavat: kermestammi, piikkiluppio, timjami, mäkimeirami, karvapiikkivihma, rohtorautayrtti, salvia, oramasmalo, tyräkki, mäkikuisma, vaaleanpunainen kistus, kistus, salviakistus ja iisoppi. Alueella esiintyy myös seuraavia kasveja: välimerentyräkki, isotahmakko ja egeanporro.

Saarten puuvartiseen kasvillisuuteen kuuluvat muun muassa juudaksenpuu, karvapiikkivihma, espartoheinä, leveäpiipensas, luonnonvarainen oliivi, rosmariini, villiparsa ja rautamyrtti.

Alueella on myös dyynejä, joiden kasvillisuus muodostuu sklerofyyttisestä pensaikosta.

Lisäksi saarten kasvillisuuteen kuuluu usein myös heinä- ja palkokasveja, jotka ovat ihanteellisia lampaiden laiduntamiseen.

Kotieläimet

Lampaat valitaan pitkässä ja jatkuvassa valinta- ja jalostusprosessissa, ja ne ovat sopeutuneet elinympäristöönsä pitkän ajan kuluessa. Lammaspopulaatio on siis täydellisen sopeutunut paikalliseen maaperään ja ilmastoon. Lisäksi sille on kehittynyt sellaisia erityisominaisuuksia kuten omavaraisuus ja vaikeiden ympäristöolosuhteiden kestävyys, vastustuskyky paikallisille taudeille ja korkealaatuinen tuottavuus.

Eläimet ovat keskikokoisia ja sopusuhtaisia. Ne ovat sopeutuneet alueen vaikeisiin geofysikaalisiin ja ilmasto-olosuhteisiin sekä Limnosin ja Agios Efstratiosin saarten mikroilmastoon ja ympäristöön.

Yleisesti ottaen lampaiden ja karitsojen ruokavalio auttaa tuottamaan lihan, jolla on tuotteelle ominainen rasvahappoprofiili. Lihan rasvakoostumus on yhteydessä kasvien riittävän suureen monityydyttymättömien rasvahappojen pitoisuuteen. Sen katsotaan olevan tärkeä tekijä tuotetun lihan erityisen maun taustalla. Eläinten vapaa laiduntaminen lisää myös muiden suotuisten hivenravinteiden, kuten vitamiinien ja luonnollisten antioksidanttien, pitoisuutta lihassa.

Inhimilliset tekijät

Perinteinen eläintenkasvatustapa perustuu laidunten läheisyydessä sijaitseviin tyypillisiin kiviaitauksesta muodostuviin eläinsuojiin (”mantres”), joissa eläimiä pidetään. Tästä perinteisestä eläinsuojasta eläimillä on suora pääsy ympäröiville laitumille.

Kasvattajien perinteisillä menetelmillä on vaikutuksensa Arnaki Limnou -tuotteen ominaisuuksiin. Erityisesti karitsojen myöhäisen vieroituksen (noin 60 päivän ikäisenä) ansiosta karitsoista kasvaa terveitä ja niillä on kehossaan runsaasti rasvaa. Lisäksi lauman pitäminen perinteisissä aitauksissa takaa sen, että lampaiden ei tarvitse liikkua kauas ravintoa löytääkseen, sillä laitumet ovat aitausten lähistöllä ja välimatkat ovat saarilla lyhyitä. Siksi eläimiin ei kohdistu paljon rasitusta, ja ne voivat kerryttää muihin samankaltaisiin eläimiin verrattuna huomattavasti enemmän lihaskudoksen sisäistä rasvaa sekä kasvattaa lihasmassaansa.

Vieroitetut karitsat pääsevät mahdollisuuksien mukaan teurastamiseen asti laiduntamaan jatkuvasti täysikasvuisten eläinten kanssa. Täysikasvuiset lampaat ja karitsat ovat laitumella ympäri vuoden, ja laajaperäisen kasvatusmenetelmän ansiosta niillä on suora pääsy laitumille, joilla kasvaa monia erilaisia ravinnoksi kelpaavia aromaattisia kasveja ja yrttejä. Näin rasvakudoksesta tulee aromaattista, mikä edistää tuotteen miellyttäviä aistinvaraisia ominaispiirteitä. Näihin ominaisuuksiin kuuluvat maku ja lihan mureus, mikä on lihaskudoksen sisäisen rasvan ansiota.

Laajaperäinen kasvatusmenetelmä, jossa alueen luonnollista ekosysteemiä hyödynnetään mahdollisimman hyvin laiduntamisen avulla, on kehittynyt ajan mittaan erityisten ympäristöolosuhteiden tuloksena ja niihin mukautuen. Näin voidaan säilyttää alueen ekosysteemi ja biologinen monimuotoisuus, ja menetelmä on samalla erottamaton osa paikallista kulttuuriperintöä.

Tämä lampaankasvatustapa ja kokemus on siirtynyt sukupolvelta toiselle, ja vielä nykyäänkin nuoret kasvattajat siirtyvät kasvattamaan eläimiä ja tuottamaan kuuluisaa ja korkealaatuista Arnaki Limnou -lihaa. Laumoja ovat hoitaneet perinteisellä aitausmenetelmällä jo satojen vuosien ajan kokeneet kasvattajat, jotka paikallisesti tunnetaan nimellä ”kehagiades”. Näin on syntynyt elinkelpoinen ja kestävä laajaperäisen lampaankasvatuksen malli.

Tuotteen erityisyys

Arnaki Limnou -liha on aistinvaraisilta ominaispiirteiltään mureaa, mehevää ja pehmeää. Kokonaisrasvapitoisuus on suuri, ja rasva on enimmäkseen lihaskudoksen sisällä (”marmorirasvaa”), millä on myönteinen vaikutus tuotteen makuun ja mureuteen.

Valitun teurasiän vuoksi ruhot ovat melko painavia. Lihasmassa on hyvin kehittynyttä erityisesti suuren kysynnän kohteena olevissa ja kaupalliselta arvoltaan suurissa paloissa, joita ovat kylkipaisti, viulu ja kylki (kyljykset).

Syy-seuraussuhde maantieteellisen alueen ja tuotteen erityisominaisuuksien välillä

Arnaki Limnou -lihalla on miellyttävät aistinvaraiset ominaispiirteet, ja se on laajalle levinnyt tuote, jota on tuotettu saarilla yhtäjaksoisesti jo useiden vuosien ajan. Erityiset ympäristötekijät ja ihmisten pitkäaikaiset käytännöt ovat olleet Limnosin ja Agios Efstratiosin saarten rajatulla maantieteellisellä alueella omiaan kehittämään Arnaki Limnou -tuotteen, jonka miellyttävät ominaisuudet erottavat sen muista samankaltaisista tuotteista.

Lampaankasvatus muodostaa karjankasvatuksen perustan, ja sitä harjoitetaan kummallakin saarella. Saarten laidunten kasvillisuus on hyvin samanlaista. Limnosilla on laajoja laidunalueita, jotka kattavat kolmanneksen saaren pinta-alasta. Saaren laitumista noin 25 prosenttia on pensaikkoa. Alueiden kasvillisuus on matalaa, harvaa ja hajanaista. Vallitseva kasvilaji on piikkiluppio. Sen lisäksi esiintyy timjamia ja lukuisia aromaattisia kasveja.

Limnosin ja Agios Efstratiosin saarilla on merkittävät laidunkapasiteetit, ja niillä kasvaa runsaasti erilaisia aromaattisia kasveja. Tämän ansiosta lihan sisältämän rasvan aistinvaraisissa ominaispiirteissä on havaittavissa useita aromaattisia ja muita laidunten kasveja. Näin ollen eläinten laaja pääsy laitumille määrittää tuotteen laadun ja aistinvaraiset ominaispiirteet.

Rajatun maantieteellisen alueen loiva maasto ja matalat tasangot helpottavat eläinten pääsyä perinteisten eläinsuojien lähellä sijaitseville laitumille. Siksi eläimiin ei kohdistu paljon rasitusta, ja ne voivat kerryttää muihin samankaltaisiin eläimiin verrattuna huomattavasti enemmän lihaskudoksen sisäistä rasvaa sekä kasvattaa lihasmassaansa.

Limnosin ja Agios Efstratiosin saarilla laiduntavat lampaat syövät monia erilaisia syötäväksi kelpaavia aromaattisia kasveja ja yrttejä. Koska saaret ovat pieniä, ravintoa löytääkseen ei tarvitse liikkua pitkiä matkoja.

Ilmasto-olosuhteiden ansiosta eläimet voivat elää eläinsuojan sijaan laitumilla ympäri vuoden. Siksi karitsat pääsevät pelkän maitoruokinnan jälkeen laitumille siihen asti, kun ne teurastetaan. Syötävien kudosten suuri rasvapitoisuus on laiduntamisen ansiota. Eläimet saavat ravintonsa suurelta osin vapaasta laiduntamisesta.

Täysikasvuisilla lampailla on lähes ympärivuotinen pääsy laitumille. Tämä koskee myös vieroitettuja karitsoja aina niiden teurastukseen asti. Suora laiduntaminen saarten runsaskasvisilla laitumilla ja laajaperäisellä menetelmällä kasvatettujen eläinten pitkä imetyskausi antavat lihalle yhdessä sen ominaispiirteet, sillä näin ruho saa riittävän lihasmassan ja lihaskudoksen sisäisen rasvan määrän.

Arnaki Limnou -tuotteen lihaskudoksen sisäisen rasvan määrällä on suora vaikutus lihan kosteuspitoisuuteen ja koostumukseen sekä kypsentämisen yhteydessä vapautuvaan makuun ja aromiin.

Arnaki Limnou -tuotteen ominaisuudet perustuvat laajaperäiseen kasvatusmenetelmään, vapaaseen laiduntamiseen ja eläinten kasvattajien harjoittamiin perinteisiin menetelmiin. Arnaki Limnou -tuotteen kysyntä kannustaa jatkamaan näitä kasvatusmenetelmiä, jotta tuotteen miellyttävät ominaisuudet voitaisiin säilyttää.

Kaikki edellä mainittu edistää Arnaki Limnou -lihan hyvää laatua ja miellyttäviä aistinvaraisia ominaispiirteitä, jotka ovat sen maineen perustana. Tuotteella on yhteys saarten ruokaperinteisiin. Kaspakino-karitsan kaltaiset paikalliset reseptit kuuluvat sekä paikallisten asukkaiden että matkailijoiden suosikkeihin.

Tuote-eritelmän julkaisutiedot

http://www.minagric.gr/images/stories/docs/agrotis/POP-PGE/2021/prodiagrafes_arnaki_limnou150222.pdf

(1) EUVL L 343, 14.12.2012, s. 1.